b'\n_START_ARTICLE_\nSofia Coppola\n_START_SECTION_\nEl\xc3\xa4m\xc3\xa4kerta ja ura\n_START_PARAGRAPH_\nSofia Coppola syntyi 14. toukokuuta 1971 New Yorkissa elokuvaohjaaja Francis Ford Coppolan ja taiteilija-dokumentaristi Eleanor Coppolan (o.s. Neil) nuorimmaksi lapseksi. H\xc3\xa4nell\xc3\xa4 on italialaiset sukujuuret is\xc3\xa4ns\xc3\xa4 puolelta. Coppolalla on my\xc3\xb6s kaksi isovelje\xc3\xa4, Gian-Carlo Coppola (1963\xe2\x80\x931986) ja Roman Coppola (s. 1965). Coppolan suku on tunnettu elokuvamaailmassa, ja Sofia Coppola on kuuluisien vanhempiensa lis\xc3\xa4ksi my\xc3\xb6s n\xc3\xa4yttelij\xc3\xa4 Talia Shiren veljentyt\xc3\xa4r sek\xc3\xa4 n\xc3\xa4yttelij\xc3\xb6iden Nicolas Cage ja Jason Schwartzman serkku. H\xc3\xa4n syntyi ensimm\xc3\xa4isen Kummiset\xc3\xa4-elokuvan kuvausten aikana ja esiintyikin vauvana elokuvan kastekohtauksessa._NEWLINE_Lapsuutensa Sofia Coppola vietti p\xc3\xa4\xc3\xa4asiallisesti perheen tilalla Napa Valleyssa, Kaliforniassa lukuun ottamatta is\xc3\xa4ns\xc3\xa4 kuvausmatkoja, kuten kahta Filippiineill\xc3\xa4 vietetty\xc3\xa4 vuotta Ilmestyskirja. Nytin (1979) kuvausten aikana. H\xc3\xa4n vieraili usein is\xc3\xa4ns\xc3\xa4 elokuvien kuvauksissa ja on my\xc3\xb6hemmin kertonut oppineensa paljon elokuvanteosta is\xc3\xa4\xc3\xa4ns\xc3\xa4 seuraamalla. Kuten isoveljens\xc3\xa4, my\xc3\xb6s Sofia esiintyi statistina ja pieniss\xc3\xa4 sivurooleissa useissa is\xc3\xa4ns\xc3\xa4 1970- ja 1980-luvuilla kuvatuissa elokuvissa. N\xc3\xa4iden lis\xc3\xa4ksi h\xc3\xa4n n\xc3\xa4ytteli kahdessa muiden ohjaajien elokuvassa: tuolloin aloittelevan elokuvaohjaaja Tim Burtonin lyhytelokuvassa Frankenweenie (1984, taiteilijanimell\xc3\xa4 Domino) ja Yurek Bogayeviczin elokuvassa Anna (1986). N\xc3\xa4yttelemisen ohella Coppola my\xc3\xb6s k\xc3\xa4sikirjoitti yhdess\xc3\xa4 is\xc3\xa4ns\xc3\xa4 kanssa jakson \xe2\x80\x9dLife Without Zo\xc3\xab\xe2\x80\x9d elokuvaan New York Stories (1989), ja suunnitteli siihen puvustuksen. _NEWLINE_Suurimman roolinsa Coppola teki Kummiset\xc3\xa4-trilogian p\xc3\xa4\xc3\xa4t\xc3\xb6sosassa (1990), jossa h\xc3\xa4n n\xc3\xa4ytteli Mary Corleonea alkuper\xc3\xa4isen n\xc3\xa4yttelij\xc3\xa4n, Winona Ryderin, vet\xc3\xa4ydytty\xc3\xa4 roolista \xc3\xa4killisen sairauden takia. Kriitikot eiv\xc3\xa4t kuitenkaan pit\xc3\xa4neet Coppolan roolisuorituksesta, ja h\xc3\xa4n saikin siit\xc3\xa4 vuoden huonoimman naissivuosan Golden Raspberry -palkinnon. Sen j\xc3\xa4lkeen h\xc3\xa4n j\xc3\xa4tti n\xc3\xa4yttelemisen suurimmaksi osaksi._NEWLINE_Coppola p\xc3\xa4\xc3\xa4tti lukio-opintonsa samana vuonna kuin Kummised\xc3\xa4n osa III ilmestyi, mink\xc3\xa4 j\xc3\xa4lkeen h\xc3\xa4n opiskeli ensin Mills Collegessa San Franciscossa ja sitten jonkin aikaa valokuvausta ja maalausta California Institute of Artsissa Los Angelesissa. H\xc3\xa4n kokeili 1990-luvulla my\xc3\xb6s uraa muotikuvaajana ja perusti yst\xc3\xa4v\xc3\xa4ns\xc3\xa4 Stephanie Haymanin kanssa vaatemerkin Milk Fed, jonka tuotteita myyd\xc3\xa4\xc3\xa4n l\xc3\xa4hinn\xc3\xa4 Japanissa. H\xc3\xa4nell\xc3\xa4 oli my\xc3\xb6s haastatteluista ja musiikista koostunut televisio-ohjelma Hi-Octane Comedy Central -kanavalla yhdess\xc3\xa4 Zoe Cassavetesin kanssa, mutta ohjelma peruttiin vain muutaman jakson j\xc3\xa4lkeen. _NEWLINE_Coppola ohjasi ja k\xc3\xa4sikirjoitti ensimm\xc3\xa4isen elokuvansa, Lick the Star, vuonna 1998. 14-minuuttinen lyhytelokuva kertoi nelj\xc3\xa4st\xc3\xa4 koulutyt\xc3\xb6st\xc3\xa4, jotka luettuaan V. C. Andrewsin romaanin Flowers in the Attic keksiv\xc3\xa4t myrkytt\xc3\xa4\xc3\xa4 vihaamiensa poikien ruoan. Lick the Staria seurasi Coppolan varsinainen debyytti elokuvantekij\xc3\xa4n\xc3\xa4, Jeffrey Eugenidesin samannimiseen romaaniin perustuva t\xc3\xa4yspitk\xc3\xa4 elokuva Virgin Suicides (2000). 1970-luvulle sijoittuvassa tarinassa yhdysvaltalaisessa esikaupungissa asuvat pojat seuraavat naapurissaan asuvia Lisbonin sisaruksia, jotka p\xc3\xa4\xc3\xa4tyv\xc3\xa4t kaikki tekem\xc3\xa4\xc3\xa4n itsemurhan. Elokuva sai ensi-iltansa tammikuussa 2000 San Franciscon kansainv\xc3\xa4lisill\xc3\xa4 elokuvafestivaaleilla ja sai hyv\xc3\xa4n vastaanoton kriitikoilta._NEWLINE_Coppolan toinen elokuva, Tokiossa kuvattu Lost in Translation (2003), k\xc3\xa4sitteli kahden toisilleen tuntemattoman ihmisen kohtaamista vieraassa kulttuurissa. Se on Coppolan t\xc3\xa4h\xc3\xa4n menness\xc3\xa4 menestynein elokuva niin kriitikoiden silmiss\xc3\xa4 kuin lipputuloilla mitattunakin. H\xc3\xa4n voitti elokuvasta Oscar-palkinnon parhaan alkuper\xc3\xa4isk\xc3\xa4sikirjoituksen kategoriassa ja oli ehdolla saman palkinnon saajaksi parhaan ohjaajan kategoriassa, ollen kolmas koskaan ehdokkaana ollut nainen (Lina Wertmullerin ja Jane Campionin j\xc3\xa4lkeen) ja ensimm\xc3\xa4inen ehdokkaana ollut yhdysvaltalaisnainen. Lis\xc3\xa4ksi elokuva voitti parhaan elokuvan Golden Globe -palkinnon ja ranskalaisen elokuvapalkinto C\xc3\xa9sarin. P\xc3\xa4\xc3\xa4n\xc3\xa4yttelij\xc3\xa4t Bill Murray ja Scarlett Johansson saivat Bafta-palkinnot._NEWLINE_Coppolan seuraava teos, popkulttuuria historiaan sekoittanut Marie Antoinette, toteutettiin suuremmalla budjetilla kuin h\xc3\xa4nen aikaisemmat elokuvansa. Elokuvaa varten Ranskan valtio my\xc3\xb6nsi Coppolalle ennenkuulumattoman laajat kuvausluvat Versailles\xe2\x80\x99n palatsiin. Antonia Fraserin kirjoittamaan el\xc3\xa4m\xc3\xa4kertaan Marie Antoinette \xe2\x80\x93 The Journey l\xc3\xb6yh\xc3\xa4sti perustuva elokuva kertoo Ranskan kuningattaresta Marie Antoinettesta t\xc3\xa4m\xc3\xa4n naimisiinmenosta kruununperij\xc3\xa4n kanssa vuoteen 1789 asti. Se ensiesitettiin Cannesin elokuvajuhlilla vuonna 2006. Elokuva sai ristiriitaisen vastaanoton. Puvustaja Milena Canonero vastaanotti ty\xc3\xb6st\xc3\xa4\xc3\xa4n parhaan puvustuksen Oscar-palkinnon, mutta muuten elokuva sai selv\xc3\xa4sti v\xc3\xa4hemm\xc3\xa4n palkintoja ja palkintoehdokkuuksia kuin Lost in Translation._NEWLINE_Coppola palasi takaisin pienemp\xc3\xa4\xc3\xa4n skaalaan nelj\xc3\xa4nnell\xc3\xa4 elokuvallaan Somewhere, joka sai ensi-iltansa Venetsian elokuvajuhlilla vuonna 2010. Elokuva voitti festivaalien p\xc3\xa4\xc3\xa4palkinnon, Kultaisen leijonan, mik\xc3\xa4 teki Coppolasta ensimm\xc3\xa4isen palkinnon saaneen yhdysvaltalaisnaisen._NEWLINE_Elokuvauransa lis\xc3\xa4ksi Coppola on ohjannut muutamia musiikkivideoita ja kaksi hajuvesimainosta Diorin muotitalolle. H\xc3\xa4n on my\xc3\xb6s tunnettu muotimaailmassa yhteisty\xc3\xb6st\xc3\xa4\xc3\xa4n suunnittelija Marc Jacobsin kanssa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCoppola oli vuosina 1999\xe2\x80\x932003 naimisissa yhdysvaltalaisen elokuvaohjaaja Spike Jonzen kanssa. H\xc3\xa4n avioitui toisen kerran vuonna 2011 pitk\xc3\xa4aikaisen miesyst\xc3\xa4v\xc3\xa4ns\xc3\xa4, ranskalaisen Phoenix-yhtyeen laulajan Thomas Marsin kanssa. Coppolalla ja Marsilla on kaksi yhteist\xc3\xa4 tyt\xc3\xa4rt\xc3\xa4, Romy (s. 2006) ja Cosima (s. 2010).'